**РЕГУЛАТИВА ЗА СПРОВЕДУВАЊЕ (ЕУ) 2022/1361 НА КОМИСИЈАТА**

**од 28 јули 2022 година**

**за изменување на Регулативата (ЕУ) бр. 748/2012 во однос на задачите за сертификација, надзор и извршување на надлежните органи во спроведувањето на правилата што се однесуваат на организациите вклучени во проектирањето и производството на воздухоплови што се користат за спортско и рекреативно воздухопловство**

ЕВРОПСКАТА КОМИСИЈА,

имајќи го предвид Договорот за функционирање на Европската Унија,

имајќи ја предвид Регулативата (ЕУ) 2018/1139 на Европскиот парламент и на Советот од 4 јули 2018 година за заеднички правила во областа на цивилното воздухопловство и за основање Агенција на Европската Унија за воздухопловна безбедност на воздухопловството на Европската Унија, и за изменување на Регулативите (ЕЗ) бр. 2111/2005, (ЕЗ) бр. 1008/2008, (ЕУ) бр. 996/2010, (ЕУ) бр. 376/2014 и Директивите 2014/30/ЕУ и 2014/53/ЕУ на Европскиот парламент и на Советот, и за укинување на Регулативите (ЕЗ) бр. 552/2004 и (ЕЗ) бр. 216/2008 на Европскиот парламент и на Советот и на Регулативата (ЕЕЗ) бр. 3922/91 на Советот [(](#bookmark4)[[1]](#footnote-1)[)](#bookmark4), а особено член 62(14) и (15)

со оглед на тоа што:

(1) Регулативата (ЕУ) бр. 748/2012 на Комисијата [(](#bookmark5)[[2]](#footnote-2)[)](#bookmark5) ги утврдува барањата издавање на уверенија за пловидбеност и за заштита на животната средина за производи, делови и уреди на цивилни воздухоплови, како и мотори, елиси и делови што треба да се инсталираат во нив, вклучувајќи го и издавањето на уверенија за проектантски и производствени организации.

(2) Делегираната регулатива (ЕУ) 2022/1358 на Комисијата [(](#bookmark6)[[3]](#footnote-3)[)](#bookmark6) обезбедува едноставни и пропорционални правила за воздухоплови што се користат за спортско и рекреативно воздухопловство, кои се исплатливи и го намалуваат секој непотребен административен и финансиски товар за организациите вклучени во проектирањето и производството на таквите воздухоплови, притоа одржувајќи ги потребните нивоа на безбедност.

(3) Затоа, треба да се воведат и соодветни правила во однос на задачите за сертификација, надзор и извршување на надлежните органи, со цел да се обезбеди униформно спроведување на едноставните и пропорционални правила воведени за воздухоплови наменети првенствено за спортска и рекреативна употреба со Делегираната регулатива (ЕУ) 2022/1358.

(4) Делегираната регулатива (ЕУ) 2022/1358 обезбедува доволен преоден период за организациите вклучени во проектирањето и производството на такви воздухоплови, за да се осигури дека тие се усогласени со новите правила и процедури воведени со таа регулатива. Истиот преоден период треба да се применува и во однос на правилата за надлежните органи.

(5) Затоа, Регулативата (ЕУ) бр. 748/2012 треба да се измени.

(6) Мерките предвидени во оваа регулатива се во согласност со Мислењето бр. 05/2021 [(](#bookmark7)[[4]](#footnote-4)[)](#bookmark7), издадено од Агенцијата на Европската Унија за безбедност на воздухопловството во согласност со член 76(1) од Регулативата (ЕУ) 2018/1139.

(7) Мерките предвидени во оваа регулатива се во согласност со мислењето на комитетот формиран во согласност со член 127(1) од Регулативата (ЕУ) 2018/1139,

ЈА ДОНЕСЕ ОВАА РЕГУЛАТИВА:

*Член 1*

Анекс Ib (Дел 21 Лесни воздухоплови) кон Регулативата (ЕУ) бр. 748/2012 се изменува во согласност со Анексот кон оваа регулатива.

*Член 2*

Оваа регулатива влегува во сила на дваесеттиот ден од денот на нејзиното објавување во *Службениот весник на Европската Унија*.

Се применува од 25 август 2023 година.

Оваа регулатива е целосно обврзувачка и директно применлива во сите земји членки.

Брисел, 28 јули 2022 година.

*За Комисијата*

*Претседател*

Урсула ФОН ДЕР ЛЕЈЕН

*АНЕКС*

Анекс Ib (Дел 21 Лесни воздухоплови) кон Регулативата (ЕУ) бр. 748/2012 се изменува како што следува:

(1) се вметнуваат следните точки 21L.1 и 21L.2:

„21L.1 **Опсег**

(а) Оддел A од овој анекс (Дел 21 Лесни воздухоплови) ги утврдува одредбите со кои се уредуваат правата и обврските на следните лица кои имаат главно место на деловна активност во земја членка:

1. барателот и носител на кое било уверение издадено или што треба да се издаде во согласност со овој анекс;

2. физички и правни лица кои изјавуваат, во согласност со овој анекс, усогласеност на проектот, способности за проектирање или производствени способности или имаат намера да дадат такви изјави;

3. потписникот на изјава за сообразност за воздухоплов или уверение за овластено пуштање во употреба (Образец 1 на ЕАСА) за мотор, елиса или дел произведен во согласност со овој анекс.

(б) Одделот Б од овој анекс ги утврдува одредбите со кои се регулира сертификацијата, надзорот и извршувањето од страна на Агенцијата и националните надлежни органи во согласност со овој анекс и ги утврдува барањата за нивната администрација и системи за управување кои се однесуваат на извршувањето на овие задачи.

21L.2 **Надлежен орган**

За целите на овој анекс, „надлежен орган“ е:

(а) за Дел А, Поддел А,

1. за проектантски организации, Агенцијата;

2. за производствена организација, органот назначен од земјата членка каде што организацијата има главно место на деловна активност; или Агенцијата, доколку таа одговорност е прераспределена на Агенцијата во согласност со член 64 или 65 од Регулативата (ЕУ) 2018/1139;

(б) за Дел А, Подделови Б, В, Г, Д, Ѓ, Ѕ, И, К, Л и Н, Агенцијата;

(в) за Дел А, Подделови Е, Ж, Ј и Њ, органот назначен од земјата членка каде што организацијата има главно место на деловна активност; или Агенцијата, доколку таа одговорност е прераспределена на Агенцијата во согласност со член 64 или 65 од Регулативата (ЕУ) 2018/1139;

(г) за Дел А, Поддел М:

1. за воздухоплови регистрирани во земја членка, органот назначен од земјата членка на регистрација;

2. за нерегистрирани воздухоплови, органот назначен од земјата членка која ги пропишала идентификациските ознаки;

3. за одобрување на условите за летање во врска со проектната безбедност, Агенцијата.“;

(2) Оддел Б се изменува како што следува:

(а) се вметнува следниов Поддел А:

„ПОДДЕЛ А – ОПШТИ ОДРЕДБИ

21L.Б.11 **Надзорна документација**

Надлежниот орган ги обезбедува сите законодавни акти, стандарди, правила, технички публикации и сродни документи до релевантниот персонал со цел да им овозможи да ги извршуваат своите задачи и да ги исполнуваат своите одговорности.

21L.Б.12 **Размена на информации**

(а) Надлежниот орган на земјата членка и Агенцијата ги споделуваат информациите што им се достапни преку нивната спроведена истрага и извршен надзор во согласност со овој оддел, што е релевантно за другата страна при извршување на задачите за сертификација, надзор или извршување според овој оддел.

(б) Надлежниот орган на земјата членка и Агенцијата координираат истрага фокусирана на производи и надзор на проектирањето и производството на производи и делови според овој анекс, вклучувајќи, каде што е потребно, спроведување на заеднички теренски посети за вршење на надзор.

21L.Б.13 **Информации до Агенцијата**

(а) Надлежниот орган на земјата членка ја известува Агенцијата во случај на какви било значајни проблеми со спроведувањето на Регулативата (ЕУ) 2018/1139 и делегираните акти и актите за спроведување донесени врз основа на неа, во рок од 30 дена од настанувањето на такви проблеми.

(б) Без да е во спротивност со Регулативата (ЕУ) бр. 376/2014 и нејзините делегирани акти и акти за спроведување, надлежниот орган на земјата членка ѝ ти доставува на Агенцијата што е можно поскоро сите информации од значење за безбедноста кои произлегуваат од извештаите за настан складирани во национална база на податоци како што е наведено во член 6(6) од Регулативата (ЕУ) бр. 376/2014.

21L.Б.14 **Директиви за пловидбеност добиени од земји кои не се членки**

Кога надлежниот орган на земја членка добива директива за пловидбеност од надлежен орган на земја што не е членка, таа директива за пловидбеност се проследува до Агенцијата.

21L.Б.15 **Итна реакција на безбедносен проблем**

(а) Без да е во спротивност со Регулативата (ЕУ) бр. 376/2014 и нејзините делегирани акти и акти за спроведување, надлежниот орган на земјата членка воспоставува систем за соодветно собирање, анализа и дисеминација на безбедносни информации.

(б) Агенцијата воспоставува систем за соодветно да ги анализира сите добиени релевантни безбедносни информации и, без непотребно одложување, ги доставува на земјите членки и на Комисијата сите информации, вклучително и препораки или корективни мерки што треба да се преземат, кои се неопходни за тие навремено да реагираат за безбедносен проблем кој вклучува производи, делови, лица или организации кои се предмет на Регулативата (ЕУ) 2018/1139 и делегираните акти и актите за спроведување донесени врз основа на неа.

(в) По добивањето на информациите наведени во точките (а) и (б), надлежниот орган на земјата членка презема соодветни мерки за решавање на безбедносниот проблем.

(г) За мерките преземени согласно точката (в) од точка 21L.Б.15 веднаш се известуваат сите лица или организации кои треба да се усогласат со нив според Регулативата (ЕУ) 2018/1139 и делегираните акти и актите за спроведување донесени врз основа на неа. Надлежниот орган на земјата членка, исто така, ја известува за тие мерки Агенцијата и, кога е потребно комбинирано дејство, другите засегнати земји членки.

21L.Б.16 **Систем** **за управување**

(а) Надлежниот орган воспоставува и одржува систем за управување, вклучувајќи најмалку:

1. документирани политики и процедури за да се опише неговата организација, средствата и методите за постигнување усогласеност со Регулативата (ЕУ) 2018/1139 и Регулативата (ЕУ) бр. 376/2014 и делегираните акти и актите за спроведување донесени врз основа на нив. Процедурите редовно се ажурираат и служат како основни работни документи во тој надлежен орган за сите поврзани задачи;

2. доволно персонал за извршување на неговите задачи и исполнување на неговите одговорности. Се воспоставува систем за планирање на достапноста на персоналот, со цел да се обезбеди правилно завршување на сите задачи;

3. персонал кој е квалификуван за извршување на нивните доделени задачи и кој го има потребното знаење, искуство, почетна и периодична обука за да обезбеди континуирана компетентност;

4. соодветни капацитети и канцелариски простор за извршување на доделените задачи;

5. функција за следење на усогласеноста на системот за управување со релевантните барања и адекватноста на процедурите, вклучително и воспоставување процес на внатрешна ревизија и процес за управување со безбедносниот ризик. Функцијата за следење на усогласеноста вклучува систем за обезбедување повратни информации за наодите од ревизијата до високото раководство на надлежниот орган за да се обезбеди спроведување на корективни активности доколку е потребно;

6. лице или група лица кои имаат одговорност пред високото раководство на надлежниот орган за функцијата за следење на усогласеноста.

(б) Надлежниот орган, за секое поле на делување, вклучувајќи го и системот за управување, назначува едно или повеќе лица со севкупна одговорност за управување со релевантните задачи.

(в) Надлежниот орган воспоставува процедури за учество во меѓусебна размена на сите потребни информации со кои било други засегнати надлежни органи и им обезбедува помош, без разлика дали од земјата членка или од други земји членки, вклучително и за:

1. сите изнесени наоди и сите последователни мерки преземени како резултат на надзорот на лица и организации кои вршат активности на територијата на земја членка, но сертифицирани од надлежен орган на друга земја членка или од Агенцијата ;

2. секоја информација што произлегува од задолжително и доброволно пријавување на настан како што се бара во точка 21L.A.3.

(г) Копија од процедурите поврзани со системот за управување на надлежниот орган на земјата членка и какви било измени на тие процедури се ставаат на располагање на Агенцијата за целите на стандардизација.

21L.Б.17 **Распределба на задачи на квалификувани субјекти**

(а) Надлежен орган може на квалификувани субјекти да им распредели задачи поврзани со првичното сертифицирање или со континуираниот надзор на производите и деловите, како и на физички или правни лица кои се предмет на Регулативата (ЕУ) 2018/1139 и делегираните акти и актите за спроведување донесени врз основа на неа. При распределбата на задачите, надлежниот орган осигурува дека има:

1. поставено систем за првично и континуирано проценување дали квалификуваниот субјект е во согласност со Анекс VI „Основни барања за квалификувани субјекти“ кон Регулативата (ЕУ) 2018/1139. Овој систем и резултатите од проценките се документираат;

2. воспоставено документирана спогодба со квалификуваниот субјект, одобрен од двете страни на соодветно ниво на управување, кој ги дефинира:

(i) задачите што треба да се извршат;

(ii) декларациите, извештаите и евиденциите што треба да се обезбедат;

(iii) техничките услови што треба да се исполнат при извршувањето на таквите задачи;

(iv) соодветно осигурување од одговорност;

(v) заштитата на информациите добиени при извршувањето на таквите задачи.

(б) Надлежниот орган осигурува дека процесот на внатрешна ревизија и процесот на управување со безбедносниот ризик што се бараат во точка (а)(5) од точка 21L.Б.16 ги опфаќаат сите задачи за сертификација и континуиран надзор извршени во негово име од квалификуваниот субјект.

21L.Б.18 **Измени во системот за управување**

(а) Надлежниот орган има воспоставен систем за да ги идентификува промените кои влијаат на неговата способност да ги извршува своите задачи и да ги исполнува своите одговорности како што е дефинирано во Регулативата (ЕУ) 2018/1139 и Регулативата (ЕУ) бр. 376/2014 и делегираните акти и актите за спроведување донесени врз основа на нив. Овој систем му овозможува да ги преземе неопходните мерки за да се осигури дека неговиот систем за управување останува соодветен и ефективен.

(б) Надлежниот орган навремено го ажурира својот систем за управување за да ја одрази секоја измена на Регулативата (ЕУ) 2018/1139 и Регулативата (ЕУ) бр. 376/2014 и делегираните акти и актите за спроведување донесени врз основа на нив, за да се обезбеди негово ефективно спроведување.

(в) Надлежниот орган на земјата членка ја известува Агенцијата за какви било промени кои влијаат на неговата способност да ги извршува своите задачи и да ги исполнува своите одговорности како што е дефинирано во Регулативата (ЕУ) 2018/1139 и Регулативата (ЕУ) бр. 376/2014 и делегираните акти и актите за спроведување донесени врз основа на нив.

21L.Б.19 **Решавање спорови**

Надлежниот орган на земјата членка воспоставува процес за решавање спорови во рамките на своите документирани процедури.

21L.Б.20 **Водење евиденција**

(а) Надлежниот орган воспоставува систем за водење евиденција кој овозможува соодветно складирање, пристапност и сигурна следливост на:

1. документирани политики и процедури на системот за управување;

2. обука, квалификации и овластување на својот персонал;

3. распределбата на задачите, опфаќајќи ги елементите што се бараат во точка 21L.Б.17, како и деталите за доделените задачи;

4. процеси на сертификација и континуиран надзор на сертифицираните и декларирани организации, вклучувајќи:

(i) барања за уверение;

(ii) изјави за способност;

(iii) изјави за усогласеност со проектирањето;

(iv) програма за континуиран надзор на надлежниот орган, вклучувајќи ги сите евиденции од проценки, ревизии и инспекции;

(v) издадените уверенија, вклучително и сите измени во нив;

(vi) копија од надзорната програма во која се наведени датумите кога треба да се извршат и кога биле извршени ревизиите;

(vii) копии од целата формална кореспонденција;

(viii) препораки за издавањето или продолжувањето на уверението или продолжување на регистрацијата на изјавата, детали за наодите и мерките преземени од организациите за затворање на истите, вклучувајќи го датумот на затворање на секоја ставка, извршните мерки и согледувањата;

(ix) секој извештај за проценка, ревизија или инспекција издаден од друг надлежен орган;

(x) копии од сите организациски прирачници, процедури и процеси или упатства и нивни измени;

(xi) копии од сите други документи одобрени од надлежниот орган;

5. изјави за сообразност на воздухопловот (Образец 52Б на ЕАСА) или уверенија за овластено пуштање во употреба (Образец 1 на ЕАСА) за мотори, елиси или делови што ги прегледал според Подделот Њ од овој анекс.

(б) Надлежниот орган на земјата членка во евиденцијата вклучува:

1. евалуација и известување до Агенцијата за секој алтернативен начин на усогласување предложен од организациите и проценка на сите алтернативни начини на усогласување што ги користи самиот надлежен орган;

2. безбедносни информации во согласност со точка 21L.Б.13 и последователни мерки;

3. употреба на заштитни одредби и одредби за флексибилност во согласност со членовите 71(1) и 76(4) од Регулативата (ЕУ) 2018/1139.

(в) Надлежниот орган води список на сите уверенија што ги издал и сите изјави што ги регистрирал.

(г) Целата евиденција наведена во точките (а), (б) и (в) се чува најмалку 5 години, подложно на применливото законодавство за заштита на податоците.

(д) Целата евиденција наведена во точките (а), (б) и (в) е достапна, на барање на надлежните органи на друга земја членка или на Агенцијата.

21L.Б.21 **Наоди и согледувања**

(а) Кога надлежниот орган, во текот на истрагата или надзорот или на кој било друг начин, ќе открие неусогласеност со применливите барања од Регулативата (ЕУ) 2018/1139 и делегираните акти и актите за спроведување донесени врз основа на неа, со процедура или прирачник што се бараат со тие регулативи, или со уверение или изјава издадени во согласност со тие регулативи, тој, без да е во спротивност со какви било дополнителни мерки што се бараат со тие регулативи, изготвува наод.

(б) Надлежниот орган има систем за анализа на наодите за нивното безбедносно значење.

Наод од ниво 1 се издава од надлежниот орган кога ќе открие каква било значајна неусогласеност што ја намалува безбедноста или сериозно ја загрозува безбедноста на летот, или во случај на проектантските организации може да доведе до неконтролирана неусогласеност и до потенцијално небезбедна состојба како во точка 21L.Б.23; наодите од ниво 1, исто така, вклучуваат, но не се ограничуваат на следново:

1. секој оневозможување пристап на надлежниот орган до објектите на организацијата или физичкото или правното лице како што е дефинирано во точка 21L.A.10 во текот на нормалното работно време и по две писмени барања;

2. давање погрешни информации или фалсификување на доказни документи;

3. секој доказ за злоупотреба или за лажна употреба на уверение, декларација или изјава издадена во согласност со овој анекс;

4. непостоење на одговорен управител или раководител на проектантската организација, како што е применливо.

Наодот од ниво 2 се издава од надлежниот орган кога ќе се открие каква било неусогласеност со применливите барања од Регулативата (ЕУ) 2018/1139 и делегираните акти и актите за спроведување донесени врз основа на неа, со процедура или прирачник што го бараат тие прописи, или со декларација издадена во согласност со тие регулативи, која не е класифицирана како наод од ниво 1.

(в) Надлежниот орган го соопштува наодот до организацијата или физичкото или правното лице во писмена форма и бара корективни мерки за решавање на идентификуваната(-те) неусогласеност(-и).

(г) Доколку има наоди од ниво 1, надлежниот орган презема итни и соодветни мерки во согласност со точка 21L.Б.22, освен ако наодот се однесува на проектантска организација која ги пријавила своите проектантски способности, во кој случај Агенцијата најпрво ѝ доделува на организацијата период за спроведување на корективни мерки што е соодветен на природата на наодот, кој во секој случај нема да биде подолг од 21 работен ден. Периодот започнува од датумот на писменото доставување на наодот до организацијата, со барање за корективни мерки за решавање на идентификуваната неусогласеност. Доколку наодот од ниво 1 директно се однесува на воздухоплов, надлежниот орган го информира надлежниот орган на земјата членка во која е регистриран воздухопловот.

(д) За наодите од ниво 2, надлежниот орган ѝ доделува на организацијата или на физичкото или правното лице период за спроведување на корективни мерки што е соодветен на природата на наодот. Периодот започнува од датумот на писменото доставување на наодот до организацијата или физичкото или правното лице, со барање за корективни мерки за решавање на идентификуваната неусогласеност. На крајот на овој период, и во зависност од природата на наодот, надлежниот орган може да го продолжи периодот, под услов да е договорен план за корективни мерки од страна на надлежниот орган.

Надлежниот орган ги проценува корективните мерки и планот за спроведување предложени од организацијата или физичкото или правното лице, и ако проценката заклучи дека тие се доволни за да се реши(-ат) неусогласеноста(-ите), ги прифаќа.

Доколку организацијата или физичкото или правното лице не достави прифатлив план за корективни мерки или не ги изврши корективните мерки во временскиот период прифатен или продолжен од надлежниот орган, наодот се подига на наод од ниво 1 и се преземаат мерки како што е наведено во точка (г).

(ѓ) Надлежниот орган може да издаде согледувања за оние случаи кои не бараат наоди од ниво 1 или ниво 2:

1. за кој било елемент чие извршување е оценето како неефикасно;

2. кога е идентификувано дека елементот има потенцијал да предизвика неусогласеност; или

3. кога предлозите или подобрувањата се од интерес за севкупните безбедносни перформанси на организацијата.

Согледувањата издадени според оваа точка се доставуваат до организацијата или физичкото или правното лице во писмена форма и се евидентираат од надлежниот орган.

21L.Б.22 **Извршни мерки**

(а) Надлежниот орган:

1. привремено го одзема уверението доколку надлежниот орган смета дека постојат разумни основи дека таквата мерка е неопходна за да се спречи веродостојна закана за безбедноста на воздухопловот;

2. издава директива за пловидбеност според условите од точка 21L.Б.23;

3. привремено одзема, трајно одзема или ограничува уверение ако таквата мерка е потребна согласно точка (г) од точка 21L.Б.21;

4. привремено одзема или трајно одзема уверение за пловидбеност или ограничено уверение за пловидбеност кога се исполнети условите наведени во точка (б) од точка 21L.Б.163;

5. привремено одзема или трајно одзема уверение за бучава или ограничено уверение за бучава кога се исполнети условите наведени во точка (б) од точка 21L.Б.173;

6. презема итни и соодветни мерки неопходни за ограничување или забрана на активностите на организација или физичко или правно лице доколку надлежниот орган смета дека постојат разумни основи дека таквата мерка е неопходна за да се спречи веродостојна закана за безбедноста на воздухопловот;

7. ограничува или забранува активности на организација или физичко или правно лице кое ги декларирало своите способности за проектирање или производство на производи или делови во согласност со Оддел А или кои издаваат изјави за сообразност (Образец 52Б на ЕАСА) или уверенија за овластено пуштање во употреба (Образец 1 на ЕАСА) во согласност со Поддел Њ од Оддел А од овој анекс согласно точка (г) од точка 21L.Б.21;

8. не регистрира изјава за усогласеност на проектот се додека има нерешени наоди од почетната надзорна истрага;

9. привремено или трајно дерегистрира изјава за усогласеност на проектот или изјава за способност согласно точка (г) од точка 21L.Б.21;

10. ги презема сите дополнителни извршни мерки неопходни за да се обезбеди прекин на неусогласеноста со основните барања утврдени во Анекс II кон Регулативата (ЕУ) 2018/1139 и со овој анекс, и, каде што е потребно, ги отстранува последиците од тоа.

(б) По преземањето на мерката за извршување во согласност со точката (а), надлежниот орган го известува примачот, ги наведува причините за тоа и го информира примачот за правото на жалба.

21L.Б.23 **Директиви за пловидбеност**

(а) Директива за пловидбеност е документ издаден или донесен од Агенцијата со кој се наложуваат активностите што треба да се извршат на воздухоплов за да се врати прифатливо ниво на безбедност кога доказите покажуваат дека нивото на безбедност на овој воздухоплов инаку може да биде загрозено.

(б) Агенцијата издава директива за пловидбеност кога:

1. Агенцијата утврдила дека постои небезбедна состојба во воздухоплов како резултат на недостаток во воздухопловот, или на мотор, елиса или дел вграден на овој воздухоплов; и

2. таа состојба веројатно постои или може да се појави во други воздухоплови.

(в) Директивата за пловидбеност ги содржи најмалку информациите кои идентификуваат:

1. небезбедна состојба;

2. воздухоплов на кој се однесува;

3. потребната(-ите) мерка(-и);

4. рокот за спроведување на потребната(-те) мерка(-и);

5. датумот на влегување во сила.

21L.Б.24 **Начини на усогласување**

(а) Агенцијата развива прифатливи начини на усогласување („AMC“) што може да се користат за да се утврди усогласеноста со Регулативата (ЕУ) 2018/1139 и делегираните акти и актите за спроведување донесени врз основа на неа.

(б) Алтернативни начини на усогласување може да се користат за да се утврди усогласеноста со оваа регулатива.

(в) Надлежните органи ја информираат Агенцијата за сите алтернативни начини на усогласување што ги користат физички или правни лица под нивен надзор за утврдување на усогласеноста со оваа регулатива.“;

(б) се вметнуваат следните Подделови Е, Ж и З:

„ПОДДЕЛ Е – ДЕКЛАРИРАНИ ПРОИЗВОДСТВЕНИ ОРГАНИЗАЦИИ

21L.Б.141 **Почетна надзорна истрага**

(а) По добивањето на изјава од организација која ја декларира нивната производствена способност, надлежниот орган потврдува дека:

1. подносителот на изјавата има право да ја декларира својата производствена способност во согласност со точка 21L.А.122;

2. изјавата ги содржи сите информации наведени во точка (в) од точка 21L.A.123; и

3. изјавата не содржи информации што укажуваат на неусогласеност со барањата од Поддел Е од Оддел А од овој анекс.

(б) Надлежниот орган го потврдува приемот на изјавата, вклучително и доделувањето на референтниот број на поединечна декларирана производствена организација на подносителот на изјавата.

21L.Б.142 **Регистрација на изјавата за производствена способност**

Надлежниот орган ја регистрира изјавата за производствена способност во соодветна база на податоци, вклучувајќи го и декларираниот обем на работа, под услов:

(а) подносителот на изјавата ја декларирал својата способност во согласност со точка 21L.A.123;

(б) подносителот на изјавата се обврзал дека ќе бидат преземени обврските во согласност со точка 21L.A.127;

(в) нема нерешени прашања во согласност со точка 21L.Б.141.

21L.Б.143 **Надзор**

(а) Надлежниот орган ја надгледува декларираната производствена организација за да ја потврди континуираната усогласеност на декларираната производствена организација со применливите барања од Дел А и спроведувањето на безбедносните мерки наложени според точките (в) и (г) од точката 21L.Б.15.

(б) Надзорот вклучува инспекција на првиот примерок на секој нов дизајн на воздухоплов, мотор, елиса или дел што се произведува за прв пат и, како што е определено со надзорната програма во согласност со точка 21L.Б.144, инспекции на понатамошни произведени воздухоплови, мотори, елиси и делови што ги произведува декларираната производствена организација.

21L.Б.144 **Програма за надзор**

(а) Надлежниот орган воспоставува и одржува програма за надзор со цел да се обезбеди усогласеност со точка 21L.Б.143. Оваа програма за надзор ја зема предвид специфичната природа на организацијата, сложеноста на нејзините активности и резултатите од минатите активности за сертификација и/или надзор, и се заснова на проценка на поврзаните ризици. Во рамките на секој циклус на планирање на надзорот, таа вклучува:

1. проценки, ревизии и инспекции, вклучувајќи како што е соодветно:

(i) проценки на системот за управување и ревизии на процесите;

(ii) ревизии на производи на релевантен примерок на производи и делови кои се под опфат на организацијата;

(iii) земање мостри од извршената работа; и

(iv) ненајавени инспекции;

2. состаноци свикани помеѓу одговорниот управител и надлежниот орган за да се осигури дека и двете страни се информирани за какви било значајни прашања.

(б) Надзорната програма вклучува евиденција за датумите кога треба да се направат проценките, ревизиите, инспекциите и состаноците, и кога биле извршени проценките, ревизиите, инспекциите и состаноците.

(в) Се применува циклус на планирање на надзор кој не надминува 24 месеци.

(г) И покрај точката (в), циклусот на планирање на надзорот може да се продолжи на 36 месеци доколку надлежниот орган утврди дека во текот на претходните 24 месеци:

1. организацијата покажува дека може ефективно да ги идентификува опасностите за безбедноста на воздухопловството и да управува со поврзаните ризици;

2. организацијата континуирано покажува усогласеност со точка 21L.A.128 и дека има целосна контрола врз сите промени во системот за управување со производството;

3. не се издадени наоди од ниво 1;

4. сите корективни мерки се спроведени во временскиот период што бил прифатен или продолжен од страна на надлежниот орган како што е дефинирано во точка 21L.Б.21.

(д) И покрај точката (в), циклусот на планирање на надзорот може дополнително да се продолжи до максимум 48 месеци доколку, покрај условите дадени во точката (г), организацијата воспоставила и надлежниот орган одобрил, ефективен континуиран систем за известување до надлежниот орган за безбедносните перформанси и регулаторната усогласеност на самата организација.

(ѓ) Циклусот на планирање на надзорот може да се намали доколку има докази дека безбедносните перформанси на организацијата се намалени.

(е) По завршувањето на секој циклус на планирање на надзорот, надлежниот орган издава извештај за препораки за продолжување на мерките спроведени од декларираната производствена организација врз основа на нејзината изјава за производствена способност, како одраз на резултатите од надзорот.

21L.Б.145 **Надзорни активности**

(а) Кога надлежниот орган ја потврдува усогласеноста на декларираната производствена организација во согласност со точка 21L.Б.143 и надзорната програма воспоставена во согласност со точка 21L.Б.144, тој:

1. обезбедува насоки за персоналот одговорен за надзор за извршување на нивните функции;

2. спроведува проценки, ревизии, инспекции и, доколку е потребно, ненајавени инспекции;

3. ги собира за надлежниот орган потребните докази во случај да се бара понатамошно дејство, вклучително и мерките предвидени во точките 21L.Б.21 и 21L.Б.22;

4. ја информира декларираната производствена организација за резултатите од надзорните активности.

(б) Доколку објектите на декларираната производствена организација се наоѓаат во повеќе од една држава, надлежниот орган идентификуван во точка 21L.2 може да се договори надзорните задачи да ги извршува надлежниот(-ите ) орган(-и) на земјите членки каде се лоцирани други објекти или Агенцијата за објекти кои се наоѓаат во земја која не е членка. Секоја декларирана производствена организација која е предмет на таков договор се известува за неговото постоење и за неговиот опсег.

(в) За какви било надзорни активности што ги врши надлежниот орган во објекти лоцирани во земја членка различна од онаа каде што организацијата има главно место на деловна активност, надлежниот орган го информира надлежниот орган на таа земја членка пред да изврши каква било ревизија на лице место или инспекција на објектите.

(г) Надлежниот орган ги собира и обработува сите информации за кои смета дека се неопходни за спроведување надзорни активности.

(д) Доколку надлежниот орган открие неусогласеност на декларираната производствена организација со применливите барања од Дел А и спроведувањето на безбедносните мерки наложени според точките (в) и (г) од точка 21L.Б.15, надлежниот орган постапува во согласност со точките 21L.Б.21 и 21L.Б.22.

21L.Б.146 **Измени на изјави**

(а) По добивање известување за промени во согласност со точка 21L.A.128, надлежниот орган ја потврдува комплетноста на известувањето во согласност со точка 21L.Б.141.

(б) Надлежниот орган ја ажурира својата програма за надзор воспоставена според точка 21L.Б.144 и испитува дали е неопходно да се воспостават какви било услови под кои организацијата може да работи за време на промената.

(в) Кога промената влијае на кој било аспект од изјавата што е регистрирана во согласност со точка 21L.Б.142, надлежниот орган го ажурира регистарот.

(г) По завршувањето на активностите што се бараат со точките од (а) до (в), надлежниот орган и го потврдува приемот на известувањето на декларираната производствена организација.

ПОДДЕЛ Ж – УВЕРЕНИЈА ЗА ПЛОВИДБЕНОСТ И УВЕРЕНИЈА ЗА ПЛОВИДБЕНОСТ СО ОГРАНИЧУВАЊЕ

21L.Б.161 **Истражување**

(а) Надлежниот орган на земјата членка на регистрација подготвува процедури за нејзините истраги, опфаќајќи ги најмалку следните елементи:

1. евалуација на подобноста на барателот;

2. евалуација на условите за доставување барање;

3. класификација на уверенијата за пловидбеност;

4. евалуација на документацијата добиена со барањето;

5. инспекции на воздухоплови;

6. утврдување на потребните услови, ограничувања или ограничувања на уверението.

(б) По добивањето на барање за уверение за пловидбеност или за уверение за пловидбеност со ограничување, надлежниот орган на земјата членка на регистрација потврдува дали воздухопловот е во опсегот утврден во точка 21L.A.141.

(в) Надлежниот орган на земјата членка на регистрација врши доволно истражни активности за да го оправда издавањето, одржувањето, измената, суспензијата или одземањето на уверението за пловидбеност или на уверението за пловидбеност со ограничување. При спроведување на истраги поврзани со издавање уверение за пловидбеност или уверение за пловидбеност со ограничување за новопроизведен воздухоплов, надлежниот орган на земјата членка на регистрација ја проценува потребата да се спроведе физичка инспекција на воздухопловот за да се обезбеди сообразност и безбедност на летот на воздухопловот пред издавање на уверение за пловидбеност или уверение за пловидбеност со ограничување. Оваа евалуација ги зема предвид:

1. резултатите од физичката проверка на првиот примерок од тој производ во конечна конфигурација, спроведена во согласност со точка (б) од точка 21L.Б.143 или точка (б) од точка 21L.Б.251 од страна на надлежниот орган на земјата членка на регистрација или од надлежниот орган што ја надгледува организацијата или физичкото или правното лице кое го произвело овој воздухоплов, доколку е различно;

2. временскиот период од последната физичка инспекција спроведена од надлежниот орган на земјата членка на регистрација на воздухоплов произведен од организацијата или физичкото или правното лице кое го произвело тој воздухоплов;

3. резултатите од надзорот извршен според Поддел Е од овој анекс или Поддел Е од Оддел Б од Анекс I (Дел 21) од организацијата што издава изјава за сообразност за воздухопловот, или верификацијата спроведена според Поддел Њ од Оддел А од овој анекс на други изјави за сообразност (Образец 52Б на ЕАСА) или уверенија за овластено пуштање во употреба (Образец 1 на ЕАСА) кои се издадени од истиот потписник;

4. временскиот период од последната надзорна посета на организацијата во согласност со Поддел Е од овој анекс или Поддел Е од Оддел Б од Анекс I (Дел 21), или од последната верификација спроведена според Поддел Њ од Оддел А од овој анекс на изјава за сообразност (Образец 52Б на ЕАСА) или уверение за овластено пуштање во употреба (Образец 1 на ЕАСА) издаден од истиот потписник.

21L.Б.162 **Издавање или измена на уверение за пловидбеност или уверение за пловидбеност со ограничување**

(а) Надлежниот орган на земјата членка на регистрација издава или изменува уверение за пловидбеност (Образец 25 на ЕАСА, види Додаток VI кон Анекс I (Дел 21)) без непотребно одложување кога барателот ја доставил документацијата што се бара во точка 21L.А.143 и ги исполнува обврските од точка 21L.А.144, а кога ќе се увери:

1. за нови воздухоплови, дека воздухопловот и неговиот мотор и елиса, доколку е применливо, се во сообразност со проектот одобрен во согласност со Поддел Б од овој анекс и е во состојба за безбедно работење;

2. за користени воздухоплови, дека:

(i) воздухопловот и неговиот мотор и елиса, доколку е применливо, се во сообразност со проектот на типот одобрен во согласност со Поддел Б од овој анекс и секое дополнително уверение за тип, промена или поправка одобрена во согласност со Поддел Г, Д или К од овој анекс;

(ii) дека се почитувани применливите директиви за пловидбеност; и

(iii) дека воздухопловот и неговиот мотор и елиса, доколку е применливо, се прегледани во согласност со Анекс I (Дел-М) или Анекс Vб (Дел-ML) кон Регулативата (ЕУ) бр. 1321/2014.

(б) Надлежниот орган на земјата членка на регистрација издава или изменува уверение за пловидбеност со ограничување (Образец 24Б на ЕАСА, види Додаток I) без непотребно одлагање кога барателот ја доставил документацијата што се бара во точка 21L.A.143 и е ги исполнува обврските од точка 21L.А.144, а кога ќе се увери:

1. за нов воздухоплов, дека воздухопловот, и неговиот мотор и елиса, доколку е применливо, се во сообразност со проектот на воздухоплов за кој е изјавена усогласеност на проектот во согласност со Поддел В од Оддел А од овој анекс која е регистрирана од Агенцијата во согласност со точка 21L.Б.63 во моментот на поднесувањето на барањето и е во состојба за безбедно работење;

2. за користени воздухоплови, дека:

(i) воздухопловот, и неговиот мотор и елиса, доколку е применливо, се во сообразност со проектот на воздухопловот за кој е изјавена усогласеност на проектот во согласност со Поддел В од Дел А од овој анекс, и која е регистрирана од Агенцијата во согласност со точка 21L.Б.63 во моментот на поднесувањето на барањето, заедно со какви било промени во проектот или промени во проектот за поправка за кои е изјавена усогласеност на проектот во согласност со Поддел Ѓ или Л од Оддел А од овој анекс, кои се регистрирани од Агенцијата во согласност со точка 21L .Б.122 или точка 21L.Б.222, или од страна на подносителот на изјавата во согласност со точка (в) од точка 21L.A.105;

(ii) се почитувани применливите директиви за пловидбеност; и

(iii) воздухопловот е прегледан во согласност со Анекс I (Дел-М) или Анекс Vб (Дел-ML) кон Регулативата (ЕУ) бр. 1321/2014.

(в) Со отстапување од точките (а) и (б) од точка 21L.Б.162, за користен воздухоплов кој потекнува од друга земја членка, надлежниот орган на новата земја членка на регистрација издава уверение за пловидбеност или уверение за пловидбеност со ограничување кога барателот ја доставил документацијата која се бара во точка (б) од точка 21L.A.145 и кога ќе се увери дека барателот е усогласен со точка (а) од точка 21L.A.144.

(г) За нови воздухоплови и за користени воздухоплови кои потекнуваат од земја која не е членка, покрај соодветното уверение за пловидбеност наведено во точка (а) или (б), надлежниот орган на земјата членка на регистрација издава:

1. за воздухоплови кои се предмет на Анекс I (Дел-М) кон Регулативата (ЕУ) бр. 1321/2014, првично уверение за преглед на пловидбеноста (Образец 15а на ЕАСА, Додаток II);

2. за нови воздухоплови кои се предмет на Анекс Vб (Дел-ML) кон Регулативата (ЕУ) бр. 1321/2014, првично уверение за преглед на пловидбеноста (Образец 15в на ЕАСА, Додаток II);

3. за користени воздухоплови кои потекнуваат од земја која не е членка и се предмет на Анекс Vб (Дел-ML) кон Регулативата (ЕУ) бр. 1321/2014, првично уверение за проверка на пловидбеноста (Образец 15в на ЕАСА, Додаток II), кога надлежниот орган го извршил прегледот на пловидбеноста.

(д) Уверение за пловидбеност или уверение за пловидбеност со ограничување се издава на неограничено времетраење. Може да биде изменето само од надлежниот орган на земјата членка на регистрација.

21L.Б.163 **Надзор**

(а) По докази за прекршување на кој било од условите под кои е издадено уверението за пловидбеност или уверението за пловидбеност со ограничување, или дека имателот не ги исполнува релевантните барања од Регулативата (ЕУ) 2018/1139 и делегираните акти и актите за спроведување донесени врз основа на неа или со применливиот проект на типот или со применливите податоци за проект на воздухоплов за кој е изјавена усогласеност на проектирањето, или со барањата за континуирана пловидбеност, надлежниот орган на земјата членка на регистрација издава наод согласно точка 21L.Б.21.

(б) Кога уверението за тип според кој е издадено уверение за пловидбеност е привремено одземено или трајно одземено, или на друг начин станува неважечко во согласност со точка 21L.A.30, или изјавата за усогласеност на проектот според која е издадено уверение за пловидбеност со ограничување повеќе не е регистрирано во согласност со точка 21L.Б.63, надлежниот орган на земјата членка на регистрација презема мерки во согласност со точка 21L.Б.22.

ПОДДЕЛ I – УВЕРЕНИЈА ЗА БУЧАВА

21L.Б.171 **Истражување**

(а) Надлежниот орган на земјата членка на регистрација подготвува процедури за нејзините истраги, опфаќајќи ги најмалку следните елементи:

1. евалуација на подобноста на барателот;

2. евалуација на условите за поднесување барање;

3. евалуација на документацијата добиена со барањето;

4. инспекции на воздухоплови.

(б) По добивање на барање за уверение за бучава или уверение за бучава со ограничување, надлежниот орган на земјата членка на регистрација потврдува дали воздухопловот е во опсегот утврден во точка 21L.A.161.

(в) Надлежниот орган на земјата членка на регистрација извршува доволно истражни активности за барателот или имателот на уверение за бучава или уверение за бучава со ограничување за да го оправда издавањето, одржувањето, измената, суспензијата или одземањето на уверението.

21L.Б.172 **Издавање или измена на уверенија за бучава**

(а) Надлежниот орган на земјата членка на регистрација издава или изменува уверенија за бучава (Образец 45 на ЕАСА, види Додаток VII кон Анекс I (Дел 21)) и уверенија за бучава со ограничување (Образец 45Б на ЕАСА, види Додаток II) без непотребно одложување кога барателот ја доставил документацијата која се бара со точка 21L.A.163 и кога е уверен дека воздухопловот е во сообразност со применливите информации за бучавата утврдени во согласност со применливите барања за бучава.

(б) За користени воздухоплови кои потекнуваат од друга земја членка, уверението за бучава или уверението за бучава со ограничување се издава според соодветните податоци што ги дава базата на податоци на Агенцијата за нивоата на бучава.

(в) Уверението за бучава или уверението за бучава со ограничување се издава на неограничено времетраење. Може да биде изменето само од надлежниот орган на земјата членка на регистрација.

21L.Б.173 **Надзор**

(а) По докази за прекршување на кој било од условите под кои е издадено уверението за бучава или уверението за бучава со ограничување, или дека имателот не ги исполнува релевантните барања од Регулативата (ЕУ) 2018/1139 и делегираните акти и актите за спроведување донесени врз основа на нив или со применливиот проект на типот или со применливите податоци за проект на воздухоплов за кој е прогласена усогласеност со проектот, надлежниот орган на земјата членка на регистрација издава наод во согласност со точка 21L.Б.21.

(б) Кога уверението за тип според кое е издадено уверението за бучава е привремено одземено или трајно одземено, или на друг начин станува неважечко во согласност со точка 21L.A.30, или изјавата за усогласеност на проектот според која е издадено уверението за бучава со ограничување повеќе не е регистрирано во согласност со точка 21L.Б.63, надлежниот орган на земјата членка на регистрација презема мерки во согласност со точка 21L.Б.22.“;

(в) се вметнува следниов Поддел М:

„ПОДДЕЛ М – ДОЗВОЛА ЗА ЛЕТАЊЕ

21L.Б.241 **Истражување пред издавање на дозвола за летање**

(а) Без да е во спротивност со Поддел М од Оддел Б од Анекс I (Дел 21), кога се истражува барањето за издавање дозвола за летање за воздухоплов што е во опсегот на овој анекс, надлежниот орган на земјата членка врши физичка проверка на воздухопловот и се уверува дека воздухопловот е во сообразност со проектот дефиниран во точка 21.A.708 од тој Анекс I (Дел 21) пред летот кога барањето за дозвола за летање се однесува на:

1. активности за демонстрација на усогласеност од точка 21L.A.25 за воздухоплов на кој му е, или треба да му биде издадено уверение за тип;

2. активности за демонстрација на усогласеност од точка 21L.A.44 за воздухоплов за кој е декларирана, или треба да се декларира усогласеност на проектот.

(б) За сите други барања за издавање дозвола за летање за активности и воздухоплови во опсегот на овој анекс, надлежниот орган проценува, во согласност со точка 21.Б.520 од Анекс I (Дел 21), потреба од физички преглед.

(в) Доколку надлежниот орган најде доказ што укажува дека воздухопловот не е во сообразност со проектот дефиниран во точка 21.A.708 од Анекс I (Дел 21), издава наод во согласност со точка 21L.Б.21.

21L.Б.242 **Истрага пред издавање на условите на летот**

(а) Без да е во спротивност со Поддел М од Оддел Б од Анекс I (Дел 21), кога истражува барање за одобрување на услови за летање за воздухоплов што е во опсегот на овој анекс, Агенцијата:

1. ако барањето за услови на летање е поврзано со активности за демонстрација на усогласеност од точка 21L.A.25 за воздухоплов на кој му е, или треба да му биде издадено уверение за тип, спроведе критичен преглед на проектот и физичка проверка и проценка на воздухопловот со цел да се осигури дека воздухопловот е способен за безбеден лет и дека тестирањето на летот може безбедно да се спроведе;

2. ако барањето за услови на летање е поврзано со активности за демонстрација на усогласеност од точка 21L.A.44 за воздухоплов за кој е декларирана, или треба да се декларира усогласеност на проектот, спроведе физичка проверка и проценка на воздухопловот со цел да се осигури дека воздухопловот е способен за безбеден лет и дека тестирањето на летот може безбедно да се спроведе;

3. ако барањето за услови на летот е поврзано со активности за демонстрација на усогласеност за голема промена од точка 21L.A.66, дополнително уверение за тип од точка 21L.A.85 или голема поправка од точка 21L.A.206, врз основа на евалуацијата спроведена во точка 21L.Б.83, точка 21L.Б.102 и точка 21L.Б.203, ја утврдува потребата од спроведување физичка проверка и проценка на воздухопловот и критичен преглед на проектот со цел да се осигури дека воздухопловот е способен за безбеден лет и дека тестирањето на летот може безбедно да се спроведе;

4. ако барањето за услови на летот е поврзано со активности за демонстрација на усогласеност за голема промена од точка 21L.A.108 или голема поправка од точка 21L.A.227, врз основа на евалуацијата спроведена во точка 21L.Б.121 и точка 21L.Б.221, ја утврдува потребата од спроведување на физичка проверка и проценка на воздухопловот со цел да се осигури дека воздухопловот е способен за безбеден лет и дека тестирањето на летот може да се спроведе безбедно.

(б) Доколку Агенцијата најде докази кои укажуваат дека воздухопловот би можел да биде неспособен за безбеден лет, Агенцијата издава наод во согласност со точка 21L.Б.21.“;

(г) се вметнува следниов Поддел Њ:

„ПОДДЕЛ Њ – ИЗЈАВА ЗА СООБРАЗНОСТ ЗА ВОЗДУХОПЛОВИ И УВЕРЕНИЈА ЗА ОВЛАСТЕНО ПУШТАЊЕ ВО УПОТРЕБА (ОБРАЗЕЦ 1 НА ЕАСА) ЗА МОТОРИ И ЕЛИСИ И НИВНИ ДЕЛОВИ, КОИ СЕ ВО СООБРАЗНОСТ СО ИЗЈАВА ЗА УСОГЛАСЕНОСТ НА ПРОЕКТОТ

21L.Б.251 **Надзор**

(а) Надлежниот орган го надгледува физичкото или правното лице кое издава изјави за сообразност (Образец 52В на ЕАСА) или уверенија за овластено пуштање во употреба (Образец 1 на ЕАСА) според Поддел Њ од Оддел А од овој анекс со цел да ја потврди континуираната усогласеност на физичкото или правното лице со применливите барања од Оддел А и спроведувањето на безбедносни мерки наложени според точките (в) и (г) од точка 21L.Б.15.

(б) Надзорот вклучува инспекција на првиот примерок на секој нов воздухоплов, мотор, елиса или дел што е произведен за прв пат за кој физичкото или правното лице издало изјава за сообразност (Образец 52В на ЕАСА) или уверенија за овластено пуштање во употреба (Образец ЕАСА 1), и, како што е утврдено со надзорната програма во согласност со точка 21L.Б.252, инспекции на понатамошни воздухоплови, мотори, елиси и делови произведени од тоа физичко или правно лице.

21L.Б.252 **Програма за надзор**

(а) Надлежниот орган воспоставува и одржува програма за надзор со цел да се обезбеди усогласеност со точка 21L.Б.251. Оваа програма за надзор ќе ја земе предвид специфичната природа на физичкото или правното лице, сложеноста на нивните активности и резултатите од минатите надзорни активности и се заснова на проценка на поврзаните ризици. Во рамките на секој циклус на планирање на надзорот, тој вклучува:

1. проценки, ревизии и инспекции, вклучувајќи како што е соодветно:

(i) проценки на системот за контрола на производството и ревизии на процесот;

(ii) ревизии на производи на релевантен примерок на производи и делови кои се во опсегот на физичкото или правното лице;

(iii) земање мостри од извршената работа; и

(iv) ненајавени инспекции;

2. состаноци свикани помеѓу правното или физичкото лице и надлежниот орган за да се осигури дека и двете страни се информирани за какви било значајни прашања.

(б) Надзорната програма вклучува евиденција за датумите кога треба да се направат проценките, ревизиите, инспекциите и состаноците, и кога биле извршени проценките, ревизиите, инспекциите и состаноците.

(в) Се применува циклус на планирање на надзор кој не надминува 24 месеци.

(г) И покрај точката (в), циклусот на планирање на надзорот може да се продолжи на 36 месеци доколку надлежниот орган утврди дека во текот на претходните 24 месеци:

1. физичкото или правното лице покажало дека може ефективно да ги идентификува опасностите за безбедноста на воздухопловството и да управува со поврзаните ризици;

2. физичкото или правното лице континуирано покажало усогласеност со точка 21L.A.273 и дека има целосна контрола врз сите промени во системот за управување со производството;

3. не се издадени наоди од ниво 1;

4. сите корективни мерки се спроведени во временскиот период што бил прифатен или продолжен од страна на надлежниот орган како што е дефинирано во точка 21L.Б.21.

(д) И покрај точката (в), циклусот на планирање на надзорот може дополнително да се продолжи до максимум 48 месеци доколку, покрај условите предвидени во точката (г), физичкото или правното лице воспоставило и надлежниот орган одобрил, ефективен континуиран систем за известување до надлежниот орган за безбедносните перформанси и регулаторната усогласеност на самото физичко или правно лице.

(ѓ) Циклусот на планирање на надзорот може да се намали доколку има докази дека безбедносните перформанси на физичкото или правното лице се намалени.

(е) По завршувањето на секој циклус на планирање на надзорот, надлежниот орган издава извештај со препораки за продолжување на активностите што ги спроведува физичкото или правното лице, како одраз на резултатите од надзорот.

21L.Б.253 **Надзорни активности**

(а) Кога надлежниот орган ја потврдува усогласеноста на физичкото или правното лице во согласност со точка 21L.Б.251 и надзорната програма воспоставена во согласност со точка 21L.Б.252:

1. му обезбедува на персоналот одговорен за надзор насоки за извршување на нивните функции;

2. спроведува проценки, ревизии, инспекции и, доколку е потребно, ненајавени инспекции;

3. ги собира потребните докази во случај кога е потребно понатамошно дејствие, вклучително и мерките предвидени во точка 21L.Б.21 и 21L.Б.22;

4. го информира физичкото или правното лице за резултатите од надзорните активности.

(б) Доколку објектите на физичкото или правното лице се лоцирани во повеќе од една држава, надлежниот орган идентификуван во точка 21L.2 може да се договори надзорните задачи да ги извршува надлежниот(-ите) орган(-и) на земјите членки каде што се наоѓаат други објекти или Агенцијата за објекти кои се наоѓаат во земја која не е членка. Секое физичко или правно лице кое е предмет на таков договор се информира за неговото постоење и за неговиот опсег.

(в) За какви било надзорни активности што ги врши надлежниот орган во објекти лоцирани во земја членка различна од онаа каде што физичкото или правното лице има главно место на деловна активност, надлежниот орган го информира надлежниот орган на таа земја членка пред да изврши каква било ревизија лице место или инспекција на објектите.

(г) Надлежниот орган ги собира и обработува сите информации за кои смета дека се неопходни за спроведување надзорни активности.

(д) Доколку надлежниот орган открие неусогласеност на физичкото или правното лице кое издава изјави за сообразност (Образец 52Б на ЕАСА) или уверенија за овластено пуштање во употреба (Образец 1 на ЕАСА) со применливите барања од Оддел А и спроведувањето на безбедносни мерки наложени според точките (в) и (г) од точка 21L.Б.15, надлежниот орган постапува во согласност со точките 21L.Б.21 и 21L.Б.22.“.

1. Сл. весник L 212, 22.8.2018 година, стр. 1. [↑](#footnote-ref-1)
2. Регулатива (ЕУ) бр. 748/2012 на Комисијата од 3 август 2012 година за утврдување на правилата за спроведување за издавање на уверение за пловидбеност и заштита на животната средина за воздухоплови и сродни производи, делови и уреди, како и за издавање на уверение за проектантски и производствени организации (Сл. весник L 224, 21.8.2012 година, стр. 1). [↑](#footnote-ref-2)
3. Делегирана регулатива (ЕУ) 2022/1358 на Комисијата од 2 јуни 2022 година за изменување на Регулативата (ЕУ) бр. 748/2012 во однос на спроведувањето на попропорционални барања за воздухопловите што се користат за спортско и рекреативно воздухопловство (Сл. весник L 205, 5.8.2022 година, стр. 7). [↑](#footnote-ref-3)
4. Мислење 05/2021 од 22 октомври 2021 година на Агенцијата з на Европската Унија за безбедност на воздухопловството, Дел 21 Лесни воздухоплови – Сертификација и изјава за усогласеност на проектот на воздухопловите што се користат за спортско и рекреативно воздухопловство и сродни производи и делови, како и изјава за способност за проектирање и производство на организациите, <https://www.easa.europa.eu/document-library/opinions/opinion-052021> [↑](#footnote-ref-4)